b'\n_START_ARTICLE_\nKarali\xc5\xb3 knygos\n_START_PARAGRAPH_\nKarali\xc5\xb3 knygos \xe2\x80\x93 Senojo Testamento knygos, priskiriamos istorini\xc5\xb3 knyg\xc5\xb3 grupei. Jose apra\xc5\xa1yta Izraelio istorija nuo karaliaus Dovydo mirties, karalyst\xc4\x97s padalijimas po karaliaus Saliamono mirties \xe2\x80\x93 iki babilonie\xc4\x8di\xc5\xb3 \xc4\xafsiver\xc5\xbeimo \xc4\xaf Jeruzal\xc4\x99 bei \xc5\xa1ventyklos sugriovimo._NEWLINE_Karali\xc5\xb3 knygose kiekvienas valdovas \xc4\xafvertinamas pagal jo atsidavim\xc4\x85 ir i\xc5\xa1tikimyb\xc4\x99 Dievui. Kaip teigiama \xc5\xa1iose knygose, kai valdovas ir tauta stengiasi paklusti Dievui, jiems viskas einasi gerai, o kai s\xc4\x85moningai nepakl\xc5\xabsta \xe2\x80\x93 prasideda nelaim\xc4\x97s. Dievas siun\xc4\x8dia tautai prana\xc5\xa1us Elij\xc4\x85 ir Eliziej\xc5\xb3, kad \xc4\xafsp\xc4\x97t\xc5\xb3 apie gresian\xc4\x8dias nelaimes. Ta\xc4\x8diau \xc5\xbemon\xc4\x97s atsisako paklusti ir pirmiausia Samarija, o paskui ir Jeruzal\xc4\x97 patenka \xc4\xaf prie\xc5\xa1\xc5\xb3 rankas, Jud\xc4\x97jos gyventojai i\xc5\xa1tremiami \xc4\xaf nelaisv\xc4\x99.\n_START_SECTION_\nTurinys\n_START_PARAGRAPH_\nKarali\xc5\xb3 knygose ra\xc5\xa1oma apie Saliamono tapim\xc4\x85 Izraelio karaliumi, Saliamono i\xc5\xa1mint\xc4\xaf, \xc5\xa1ventyklos statyb\xc4\x85 ir pa\xc5\xa1ventinim\xc4\x85, Sabos karalien\xc4\x97s apsilankym\xc4\x85, Saliamono nes\xc4\x97kmes ir mirt\xc4\xaf. Taip pat kalbama apie \xc5\xa1iaur\xc4\x97s gen\xc4\x8di\xc5\xb3 mai\xc5\xa1t\xc4\x85, Izraelio ir Jud\xc4\x97jos karalius, prana\xc5\xa1\xc4\x85 Elij\xc4\x85 ir jo var\xc5\xbeym\xc4\x85si su Baalo prana\xc5\xa1ais, Izraelio karali\xc5\xb3 Ahab\xc4\x85 ir kitus Izraelio bei Jud\xc4\x97jos karalius. Pasakojama apie tai, kaip Eliziejus tampa prana\xc5\xa1u, Asirija u\xc5\xbeima Samarij\xc4\x85. Taip pat ra\xc5\xa1oma apie karaliaus Jo\xc5\xa1ijo reformas. Paskutiniame knygos skyriuje kalbama apie tai, kaip Jeruzal\xc4\x97 atitenka babilonie\xc4\x8diams, sugriaunama \xc5\xa1ventykla.\n_START_SECTION_\nVeiksmo laikas ir vieta\n_START_PARAGRAPH_\nKarali\xc5\xb3 knygose apra\xc5\xa1ytas Saliamono valdymo laikotarpis (apie 970\xe2\x80\x93930 m. pr. m. e.), Jud\xc4\x97jos ir Izraelio karalys\xc4\x8di\xc5\xb3 istorija. apra\xc5\xa1ytas laikotarpis apima ma\xc5\xbedaug 400 met\xc5\xb3 laikotarp\xc4\xaf (apytiksliai 975\xe2\x80\x93586 m. pr. m. e.). Samarija \xc5\xbelugo 722 m., o Jeruzal\xc4\x97 \xe2\x80\x93 586 m. Tais laikais veik\xc4\x97 prana\xc5\xa1ai Amosas, Oz\xc4\x97jas, Izaijas, Mich\xc4\x97jas, Nahumas, Habakukas, Sofonijas bei Jeremijas.\n_START_SECTION_\nPara\xc5\xa1ymo laikas\n_START_PARAGRAPH_\nGali b\xc5\xabti, kad knygos buvo galutinai sudarytos Babilonijos tremties metu.'